การประกอบธุรกิจแต่ละสายผลิตภัณฑ์

1. ลักษณะการให้บริการ

บริษัทดำเนินธุรกิจสถานพยาบาลเอกชน
โดยมีรูปแบบการบริหารจัดการเป็นศูนย์การแพทย์เฉพาะทางด้านต่าง ๆ ภายใต้ชื่อ
“ศูนย์การแพทย์กรุงเทพ (Bangkok Medical Center : BMC)” ซึ่งประกอบด้วย
“โรงพยาบาลกรุงเทพ” “โรงพยาบาลหัวใจกรุงเทพ” “โรงพยาบาลวัฒโนสถ” และ
“โรงพยาบาลกรุงเทพอินเตอร์เนชั่นแนล”

1.1 โรงพยาบาลกรุงเทพ เป็นโรงพยาบาลขนาด 550 เตียง ตั้งอยู่บนพื้นที่ 9 ไร่เศษ
ในซอยศูนย์วิจัย ถนน เพชรบุรีตัดใหม่ กรุงเทพมหานคร
ให้บริการรักษาพยาบาลครบทุกสาขาโดยคณะแพทย์ผู้เชี่ยวชาญ พร้อมทั้งอุปกรณ์การรักษาที่ทันสมัย
ครบวงจร เปิดให้บริการทั้งผู้ป่วยนอก ผู้ป่วยในตลอด 24 ชั่วโมง
โดยมีการจัดตั้งศูนย์รักษาโรคเฉพาะระบบ 22 ศูนย์ ด้วยแพทย์ผู้เชี่ยวชาญเฉพาะโรคดังต่อไปนี้

+----------------------------------+-----------------------------------+
| 1.  ศูนย์สมองกรุงเทพ                | 2.  ศูนย์ทันตกรรมกรุงเทพ              |
+----------------------------------+-----------------------------------+
| 3.  ศูนย์ศัลยกรรมแกมม่าไนฟ์สมองกรุงเทพ | 4.                                |
|                                  |   ศูนย์โรคทางเดินอาหารและตับกรุงเทพ    |
+----------------------------------+-----------------------------------+
| 5.  ศูนย์ส่งเสริมสุขภาพกรุงเทพ         | 6.  ศูนย์เต้านมกรุงเทพ                |
+----------------------------------+-----------------------------------+
| 7.  ศูนย์โรคระบบทางเดินปัสสาวะกรุงเทพ | 8.                                |
|                                  |   ศูนย์บำบัดด้วยออกซิเจนความดันสูงกรุงเทพ |
+----------------------------------+-----------------------------------+
| 9.  ศูนย์จักษุกรุงเทพ                 | 10. ศูนย์รับส่งต่อผู้ป่วยกรุงเทพ           |
+----------------------------------+-----------------------------------+
| 11. ศูนย์เลสิกกรุงเทพ                | 12. ศูนย์สุขภาพนักกอล์ฟกรุงเทพ          |
+----------------------------------+-----------------------------------+
| 13. ศูนย์หู คอ จมูกกรุงเทพ            | 14. ศูนย์กระดูกและข้อกรุงเทพ           |
+----------------------------------+-----------------------------------+
| 15. ศ                            | 16. ศูนย์ส่องกล้องเพื่อการรักษา          |
| ูนย์โรคปอดและระบบทางเดินหายใจกรุงเทพ |     และวินิจฉัยโรคกรุงเทพ             |
+----------------------------------+-----------------------------------+
| 17. ศูนย์โรคภูมิแพ้ และหอบหืดกรุงเทพ    | 18. ศูนย์เบาหวาน และต่อมไร้ท่อกรุงเทพ   |
+----------------------------------+-----------------------------------+
| 19. ศูนย์โรคไตกรุงเทพ               | 20. ศูนย                           |
|                                  | ์โรคผิวหนังและเวชสำอางค์นานาชาติกรุงเทพ |
+----------------------------------+-----------------------------------+
| 21. ศูนย์เวชศาสตร์ฟื้นฟูกรุงเทพ         | 22. ศูนย์กุมารเวชกรุงเทพ              |
+----------------------------------+-----------------------------------+

1.2 โรงพยาบาลหัวใจกรุงเทพ เป็นอาคารโรงพยาบาล 7 ชั้น (รวมชั้นใต้ดิน) ขนาด 70 เตียง
ตั้งอยู่บนพื้นที่ 377 ตารางวา ในซอยศูนย์วิจัยบริเวณใกล้เคียงกับโรงพยาบาลกรุงเทพ
และนับเป็นโรงพยาบาลหัวใจเอกชนแห่งแรกของประเทศไทย ที่มีความพร้อมด้วยปัจจัยหลัก 3
ประการ คือ ความเชี่ยวชาญของบุคลากรทางการแพทย์ครบทุกสาขา เทคโนโลยีที่ล้ำสมัย
และการฟื้นฟูส่งเสริมสมรรถภาพหัวใจของผู้ป่วยตามมาตรฐานสากล
เพื่อความพึงพอใจสูงสุดของผู้รับบริการ

โรงพยาบาลหัวใจกรุงเทพ
นับเป็นโรงพยาบาลหัวใจแห่งแรกในประเทศไทยที่ก่อตั้งขึ้นจากความสำเร็จของศูนย์หัวใจโรงพยาบาลกรุงเทพ
ซึ่งเดิมเป็นศูนย์รักษาโรคเฉพาะระบบของโรงพยาบาลกรุงเทพ
ทำให้ผู้บริหารของบริษัทได้ตัดสินใจขยายสถานที่ในการรักษาพยาบาลผู้ป่วยโรคหัวใจ โดยการก่อตั้ง
“โรงพยาบาลหัวใจกรุงเทพ”
เพื่อเป็นศูนย์กลางบริการทางการแพทย์ด้านสุขภาพโรคหัวใจครบวงจรแห่งแรกในประเทศไทยที่มีประสิทธิภาพทัดเทียมต่างประเทศ
โดยมีแพทย์และบุคคลากรทางการแพทย์ผู้เชี่ยวชาญโรคหัวใจครบทุกสาขาที่ให้บริการตลอด 24
ชั่วโมง และมีการลงทุนในอุปกรณ์และเทคโนโลยีทางการแพทย์ที่ทันสมัยต่าง ๆ ได้แก่

-   การลงทุนในระบบห้องผ่าตัดหัวใจที่สร้างด้วยผนังห้องพิเศษแบบไร้รอยต่อ
    มีระบบทางเดินของอากาศเป็น Laminar Flow
    ป้องกันการเกาะจับของฝุ่นละอองและลดโอกาสของการติดเชื้อ

-   การลงทุนใน “ ศูนย์ผ่าตัดหัวใจ ม.ร.ว.อดุลกิติ์ กิติยากร (M.R. Adulkit Kitiyakara
    Minimally Invasive and Robotic Heart Center) ” ซึ่งเป็น Minimally
    Invasive and Robotic Cardiac Surgery Center ของเอกชนแห่งแรกในประเทศ
    ซึ่งมีเครื่องผ่าตัดคล้ายหุ่นยนต์ (da Vinci Robotic Cardiac Surgery)
    ซึ่งจะช่วยให้ศัลยแพทย์ทำการผ่าตัดด้วยแผลที่เล็กมากและมีความแม่นยำสูง
    ทำให้ลดความเสี่ยงในการผ่าตัดลงได้มาก และช่วยให้ผู้ป่วยเจ็บแผลน้อยลง
    และใช้เวลาในการพักฟื้นสั้นขึ้น

-   การลงทุนในเครื่องสะท้อนคลื่นแม่เหล็กไฟฟ้า(3 Tesla MRI)
    และอุปกรณ์ตรวจหลอดเลือดหัวใจด้วยเครื่องเอ็กซเรย์คอมพิวเตอร์ความเร็วสูง (64 Slice
    CT Scan) ซึ่งมีความสามารถในการแสดงภาพหลอดเลือดหัวใจที่ตีบตันหรือมีหินปูน
    ได้อย่างแม่นยำและรวดเร็วโดยมีผลใกล้เคียงหรือเทียบเท่ากับการตรวจด้วยวิธีสวนหลอดเลือดหัวใจ
    และ

-   การลงทุนในห้องอภิบาลหัวใจเคลื่อนที่ (Mobile CCU) ซึ่งเป็นรถพยาบาลนำเข้าจากเยอรมัน
    ภายในประกอบด้วยอุปกรณ์ช่วยชีวิตและรักษาโรคหัวใจครบครันเสมือนผู้ป่วยอยู่ในหออภิบาลหัวใจในโรงพยาบาล
    โดยจะมีอายุรแพทย์หัวใจและพยาบาล ร่วมเดินทางในการเคลื่อนย้ายผู้ป่วย
    เพื่อให้การรักษาพยาบาลผู้ป่วยที่มีอาการโรคหัวใจรุนแรงหรือเฉียบพลันก่อนนำส่งถึงโรงพยาบาล

1.3 โรงพยาบาลวัฒโนสถ เป็นโรงพยาบาลขนาด 35 เตียง
ตั้งอยู่ในซอยศูนย์วิจัยบริเวณเดียวกับโรงพยาบาลกรุงเทพ
นับเป็นโรงพยาบาลเฉพาะทางเพื่อบำบัดรักษาโรคมะเร็งของเอกชนที่จัดตั้งขึ้นเป็นแห่งแรกในประเทศไทย
มีความพร้อมทั้งด้านเทคโนโลยีทางการแพทย์ชั้นสูงเพื่อการวินิจฉัย และให้การรักษา
ตลอดจนบุคลากรทางการแพทย์ผู้เชี่ยวชาญในการตรวจรักษามะเร็งครบทุกสาขาวิชา

1.4 โรงพยาบาลกรุงเทพอินเตอร์เนชั่นแนล เป็นอาคารโรงพยาบาล 6 ชั้น ขนาด 90 เตียง
ตั้งอยู่ในซอยศูนย์วิจัยบริเวณเดียวกับโรงพยาบาลกรุงเทพ
โดยพร้อมจะเปิดให้บริการในเดือนกุมภาพันธ์ 2549 เพื่อให้บริการแก่ชาวต่างชาติ
โดยให้บริการทั้งผู้ป่วยนอกและผู้ป่วยใน ในลักษณะ One Stop Service พร้อมล่าม 26 ภาษา
(Multi-lingual) ได้แก่ อังกฤษ ญี่ปุ่น เกาหลี ฝรั่งเศส เยอรมัน อิตาลี จีน อาหรับ ฮินดู
และเขมร ฯลฯ โดยแบ่งการบริการออกเป็น 3 แผนก ดังนี้คือ

-   แผนกบริการผู้ป่วยต่างประเทศ (International Medical Center : IMC)

-   แผนกบริการผู้ป่วยญี่ปุ่น (Japanese Medical Service : JMS)

-   แผนกบริการผู้ป่วยอาหรับ (Arab Medical Services : AMS)

ทั้งนี้ ในการให้บริการของแต่ละโรงพยาบาลสามารถแบ่งส่วนการบริการผู้ป่วยออกเป็น 2 สายงาน
คือ สายบริการผู้ป่วยนอกและ สายบริการผู้ป่วยใน

2. ภาวะอุตสาหกรรมและการแข่งขัน

2.1 ภาวะอุตสาหกรรม 

ปัจจุบันในหลาย ๆ
ประเทศได้มีนโยบายที่จะผลักดันธุรกิจการรักษาพยาบาลเป็นนโยบายที่จะนำรายได้เข้าสู่ประเทศ
ประเทศไทยเป็นประเทศหนึ่งที่ได้กำหนดยุทธศาตร์การพัฒนาให้ประเทศไทยเป็น
“ศูนย์กลางการให้บริการด้านสุขภาพของเอเชียหรือ Thailand : Medical Hub of Asia”
ภายในระยะเวลา 5 ปี นับตั้งแต่ปี พ.ศ. 2547 จนถึงปี พ.ศ. 2551
โดยเน้นบริการและผลิตภัณฑ์สุขภาพที่เป็นแหล่งรายได้หลักเข้าประเทศ 3 ด้าน คือ 1.
ธุรกิจบริการรักษาพยาบาล 2. ธุรการบริการส่งเสริมสุขภาพ 3.
ธุรกิจผลิตภัณฑ์สุขภาพและสมุนไพรไทย โดยตั้งเป้าหมายไว้ว่าในระยะเวลา 5 ปี
จะมีรายได้จากผลผลิตรวม 210,815 ล้านบาท
โดยมีกลุ่มเป้าหมายได้แก่ประเทศในแถบภูมิภาคเอเชีย ตะวันออกกลาง และยุโรป

กลุ่มชาวต่างชาติที่เดินทางเข้ามารับการรักษาพยาบาลในประเทศไทยสามารถแบ่งออกได้เป็น 3
กลุ่มใหญ่ๆ ได้แก่

1. กลุ่มผู้ป่วยที่เดินทางมาจากกลุ่มประเทศที่มีพัฒนาทางด้านการแพทย์ด้อยกว่าประเทศไทย เช่น
บังคลาเทศ พม่า กัมพูชา ลูกค้าในกลุ่มนี้เป็นประชากรที่มีฐานะทางเศรษฐกิจค่อนข้างดี
หรือเป็นกลุ่มผู้นำประเทศ

2. กลุ่มผู้ป่วยที่เดินทางมาจากประเทศที่พัฒนาการทางการแพทย์เท่าเทียมกับประเทศไทย เช่น ญี่ปุ่น
ออสเตรเลีย กลุ่มประเทศตะวันออกลาง
ลูกค้าในกลุ่มนี้เดินทางมารับการรักษาพยาบาลในประเทศไทย
เพราะบุคลากรทางการแพทย์ในประเทศเขามีจำนวนไม่เพียงพอกับความต้องการของลูกค้า

3. เป็นกลุ่มลูกค้าที่เดินทางมาจากประเทศที่มีพัฒนาการทางการแพทย์ที่ดีกว่าประเทศไทย เช่น
สหรัฐอเมริกา อังกฤษ และประเทศในแถบยุโรป
ส่วนใหญ่ลูกค้าในกลุ่มนี้จะมารักษาโรคเฉพาะที่ไม่มีระบบประกันสุขภาพรองรับค่าใช้จ่ายในประเทศของตน
และเป็นประชากรที่มีฐานะไม่ค่อยดีที่ไม่ต้องการจ่ายค่ารักษาพยาบาลแพง
นอกจากนั้นในประเทศของเขาเหล่านั้นต้องรอคิวการรักษาพยาบาลนานเกินไป

ความพร้อมของการจัดบริการรักษาพยาบาลสำหรับลูกค้าต่างประเทศในประเทศไทย
ส่วนใหญ่อยู่ที่โรงพยาบาลขนาดใหญ่ในภาคเอกชน โดยมีกลุ่มโรงพยาบาลกรุงเทพ
และโรงพยาบาลบำรุงราษฎร์เป็นผู้นำของตลาด
แต่สถานพยาบาลเอกชนในกลุ่มอื่นก็พยายามขยายบริการเข้ามาสู่ลูกค้ากลุ่มนี้มากขึ้น
หากมีความร่วมมือในการผลักดันนโยบายการเป็นศูนย์กลางการให้บริการด้านสุขภาพของเอเชีย
ระหว่างสถานพยาบาลภาคเอกชน โรงเรียนแพทย์ และหน่วยงานของกระทรวงสาธารณสุขแล้ว
เป้าหมายที่จะบรรลุตามนโยบายไม่น่าเป็นสิ่งที่ไกลเกินเอื้อม
เพราะประเทศไทยมีจุดแข็งหลายด้านที่ประเทศ อื่นที่เป็นคู่แข่งไม่มี

จุดแข็งประการแรก คือ ประเทศไทยตั้งอยู่ในภูมิภาคเอเชียตะวันออกเฉียงใต้
จึงสะดวกต่อการเดินทาง เนื่องจากเป็นชุมทางของสายการบินแห่งภูมิภาค
โดยเฉพาะเรากำลังจะเปิดสนามบินสุวรรณภูมิขึ้นใหม่
ทำให้ศักยภาพด้านนี้ของประเทศเรามีมากยิ่งขึ้น ประการที่สอง
ประเทศไทยมีอุตสาหกรรมการท่องเที่ยวเป็นฐานที่มั่นคง
ที่จะชักนำชาวต่างชาติให้เดินทางมาประเทศไทย
และมาใช้บริการด้านสุขภาพหรือการรักษาพยาบาลที่ประเทศของตนเองให้บริการไม่เพียงพอ
ประการที่สาม
สถานพยาบาลทั้งภาคเอกชนและภาครัฐของเรามีศักยภาพในการรักษาพยาบาลไม่แพ้ประเทศอื่น ๆ
ในภูมิภาคนี้ เรามีเครื่องมือแพทย์ที่ทันสมัย และแพทย์ผู้เชี่ยวชาญเฉพาะโรคต่าง ๆ มากมาย
รวมถึงคุณภาพบริการที่หาไม่ได้ในประเทศอื่น

สำหรับตลาดธุรกิจการรักษาพยาบาลภายในประเทศถือได้ว่าเป็นตลาดสำคัญ
ที่สถานพยาบาลหลายแห่งในภาคเอกชนได้มุ่งขยายบริการให้ครอบคลุมกลุ่มเป้าหมาย
และเพิ่มส่วนแบ่งการตลาดของตนเองให้มากขึ้น สถานพยาบาลถูกจัดแบ่งออกเป็น 3 ระดับ
ตามขีดความสามารถของการให้บริการการรักษาพยาบาล ดังนี้ ระดับที่ 1 เป็นระดับปฐมภูมิ
(Primary Care) ได้แก่ คลินิก สถานีอนามัย หรือโรงพยาบาลขนาดเล็ก
ที่มีขีดความสามารถในการตรวจรักษาผู้ป่วยนอก และการทำหัตถการง่าย ๆ ในสถานพยาบาล
ระดับที่ 2 เป็นระดับทุติยภูมิ (Secondary Care) ได้แก่
โรงพยาบาลระดับกลางทั้งของภาครัฐและเอกชน ที่มีขีดความสามารถเพิ่มขึ้น
สามารถทำการผ่าตัดและดูแลผู้ป่วยที่มีอาการหนัก และโรคร้ายแรงมากขึ้น สำหรับระดับที่ 3
เป็นระดับตติยภูมิ (Tertiary Care) ได้แก่ โรงพยาบาลขนาดใหญ่
ที่สามารถให้บริการการรักษาโรคได้แทบทุกโรค และมีการผ่าตัดหรือทำหัตถการที่ซับซ้อนได้

ตลาดการรักษาพยาบาลของสถานพยาบาลทั้ง 3 ระดับ
ได้รับผลกระทบอย่างรุนแรงเมื่อรัฐบาลประกาศใช้นโยบายหลักประกันสุขภาพถ้วนหน้า
ภายใต้โครงการรักษาพยาบาล 30 บาท เป็นสาเหตุให้การรักษาพยาบาลถูกแบ่งออกเป็น 2 กลุ่ม
ได้แก่กลุ่มลูกค้าที่มีหลักประกันสุขภาพ ได้แก่ ประกันสังคม สวัสดิการข้าราชการ
และโครงการรักษาพยาบาล 30 บาท กับอีกกลุ่มหนึ่งซึ่งเป็นกลุ่มลูกค้าที่มีฐานะทางเศรษฐกิจดี
มีศักยภาพที่จะซื้อบริการด้วยตนเอง หรืออยู่ภายใต้การประกันของบริษัทเอกชน สถานพยาบาลของรัฐ
โดยเฉพาะของกระทรวงสาธารณสุขเกือบทุกแห่งต้องให้บริการรองรับกลุ่มลูกค้าที่มีหลักประกันสุขภาพประเภทต่าง
ๆ และหลายแห่งได้รับเงินเหมาจ่ายจากภาครัฐไม่เพียงพอ
ทำให้สถานะทางการเงินของสถานพยาบาลบางแห่งมีปัญหา ส่งผลให้การพัฒนาการบริการ
และเทคโนโลยีเป็นไปได้ช้าลง นอกจากนี้ยังทำให้ประชาชนหันมาใช้บริการรักษาพยาบาลมากขึ้น
บุคลากรในสถานพยาบาลจึงต้องมีภาระเพิ่มขึ้นมาก
รวมถึงการถูกร้องเรียนและฟ้องร้องเมื่อเกิดข้อผิดพลาดในการให้บริการ

สำหรับสถานพยาบาลภาคเอกชนขนาดเล็ก
จำเป็นต้องเข้าร่วมการจัดบริการรักษาพยาบาลภายใต้โครงการรักษาพยาบาล 30 บาท
และประกันสังคม โดยได้รับค่าตอบแทนเป็นรายหัวของประชากรที่สถานพยาบาลรับผิดชอบ
จึงจำเป็นต้องลดค่าใช้จ่ายด้านต่าง ๆ ลง
ทำให้สถานพยาบาลบางแห่งถูกร้องเรียนถึงคุณภาพของบริการ
และชนิดของเวชภัณฑ์ที่จ่ายให้แก่ผู้มารับบริการ
สถานพยาบาลในกลุ่มนี้จึงต้องพยายามขยายบริการและขยายตลาดแข่งกับสถานพยาบาลของรัฐซึ่งได้งบประมาณรัฐสนับสนุน
จึงเป็นการยากที่สถานพยาบาลเอกชนจะทำกำไรและขยายกิจการของตนเองได้

กลุ่มสถานพยาบาลที่ให้บริการประชากรที่มีฐานะทางเศรษฐกิจดี มีกำลังซื้อสูง
หรือมีประกันสุขภาพในภาคเอกชน ส่วนใหญ่เป็นกลุ่มที่จัดบริการรักษาพยาบาลระดับตติยภูมิ
(Tertiary Care) ทั้งมีลักษณะเป็นเครือข่ายหรือไม่มีเครือข่าย
รวมถึงบางกลุ่มก็พัฒนาตนเองเป็นบริษัทมหาชน การแข่งขันของสถานพยาบาลกลุ่มนี้มีค่อนข้างสูง
โดยส่วนใหญ่มักพัฒนาเป็นศูนย์เฉพาะโรค เช่น โรคหัวใจ โรคเบาหวาน โรคทางสมอง เป็นต้น
ซึ่งการพัฒนาเป็นศูนย์เฉพาะโรค จำเป็นต้องมีเครื่องมือแพทย์และเทคโนโลยีระดับสูงมารองรับ
ดังนั้นการเข้าถึงเทคโนโลยี และการเป็นผู้นำในตลาดจึงเป็นสิ่งสำคัญ
อีกทั้งการเป็นศูนย์เฉพาะโรคที่ใหญ่ได้ จะต้องมีเครือข่ายที่จะส่งผู้ป่วยมาจากพื้นที่ต่าง ๆ ทั่งประเทศ
ดังนั้นการสร้างเครือข่าย (Net work) ของการส่งต่อและการพัฒนาขบวนการเคลื่อนย้ายผู้ป่วย
จึงเป็นสิ่งสำคัญ

กล่าวโดยสรุป การเปลี่ยนแปลงภาวะอุตสาหกรรม และการแข่งขันในธุรกิจการรักษาพยาบาล
แม้ไม่รวดเร็วหรือรุนแรงเหมือนอุตสาหกรรมบางชนิด แต่ก็ส่งผลกระทบต่อผู้ดำเนินธุรกิจพอสมควร
แต่ถึงอย่างไรก็ตาม แม้ว่าเศรษฐกิจของประเทศจะดีขึ้นหรือแย่ลง
สภาวะการเจ็บป่วยของประชากรในกลุ่มต่าง ๆ ก็ไม่ได้ลดลง
แต่อาจจะทำให้กำลังซื้อเปลี่ยนแปลงไปเท่านั้น
ผู้ประกอบการที่ติดตามการเปลี่ยนแปลงอย่างใกล้ชิดและมีวิสัยทัศน์ที่ดี
น่าจะอยู่รอดและนำพาธุรกิจของตนในอุตสาหกรรมนี้ ก้าวหน้าต่อไปอย่างแน่นอน

2.2 นโยบายด้านการตลาดและกลยุทธ์การแข่งขัน

บริษัทมีนโยบายด้านการตลาดและกลยุทธ์การแข่งขันดังต่อไปนี้

-   เน้นการเป็นศูนย์การแพทย์เฉพาะทางภายใต้ชื่อ “ศูนย์การแพทย์กรุงเทพ”

-   เน้นสร้างภาพลักษณ์ของโรงพยาบาลที่มีเครื่องมืออุปกรณ์การแพทย์ที่ทันสมัย
    และทีมแพทย์ที่มีชื่อเสียง

-   สร้างความได้เปรียบในการขยายฐานลูกค้าจากการเป็นโรงพยาบาลที่มีเครือข่ายมากที่สุดในประเทศไทย
    โดยเน้นให้เกิดการแนะนำหรือส่งต่อผู้ป่วยระหว่างเครือข่าย
    เนื่องจากโรงพยาบาลในเครือข่ายแต่ละโรงพยาบาลอาจมีความชำนาญและความพร้อมของอุปกรณ์ในการแพทย์ที่แตกต่างกันไป
    การแนะนำหรือส่งผู้ป่วยระหว่างกันจะทำให้โรงพยาบาลไม่สูญเสียลูกค้าให้กับกลุ่มคู่แข่งและยังเป็นช่องทางในการขยายฐานลูกค้าของโรงพยาบาล

-   สร้างความจงรักภักดีต่อตราสินค้า (Brand Loyalty)
    โดยในปัจจุบันโรงพยาบาลได้มีการจัดโปรแกรมการบริการตรวจรักษาแก่ผู้ป่วยในลักษณะเหมาจ่าย
    (Package)
    โดยผู้ป่วยที่เข้าร่วมโครงการจะเสียค่าใช้จ่ายในการรักษาที่ประหยัดว่าการจ่ายเป็นครั้ง ๆ ไป
    หากผู้ป่วยได้ใช้บริการโรงพยาบาลในระดับหนึ่ง
    อีกทั้งโปรแกรมดังกล่าวยังจะช่วยให้เกิดความสะดวกในการคิดค่าบริการและช่วยให้ผู้ใช้บริการทราบต้นทุนการรักษาพยาบาลที่ค่อนข้างแน่นอน

  2.3 กลุ่มลูกค้าเป้าหมาย

กลุ่มลูกค้าเป้าหมายของบริษัทจะเป็นกลุ่มลูกค้าที่มีฐานะทางการเงินระดับกลางขึ้นไป
โดยมิได้จำกัดอยู่เพียงผู้ป่วยในเขตกรุงเทพมหานครและปริมณฑล
แต่ยังรวมถึงผู้ป่วยจากทั่วประเทศที่จะเข้ามาทำการรักษาโดยเฉพาะโรคที่มีความซับซ้อนและต้องการเครื่องมืออุปกรณ์ที่ทันสมัยที่อาจมีอยู่อย่างจำกัด
เช่น โรคหัวใจ โรคเกี่ยวกับสมอง โรคมะเร็ง เป็นต้น
และจากการที่บริษัทได้มีการลงทุนในโรงพยาบาลเครือข่ายต่าง ๆ
ทำให้บโรงพยบาลได้รับผู้ป่วยที่ส่งต่อมาจากโรงพยาบาลเครือข่ายต่าง ๆ ทั่วประเทศ (Referral
Patients) ลูกค้าที่เป็นผู้ป่วยในประเทศสามารถแบ่งออกเป็น 3 ประเภทหลักๆ ได้ดังนี้

1)  ลูกค้าทั่วไป :
    เป็นกลุ่มผู้ป่วยที่มารับการรักษาพยาบาลโดยที่ตนเองเป็นผู้รับผิดชอบค่าใช้จ่ายในการรักษาที่เกิดขึ้น

2)  ลูกค้าคู่สัญญา: กลุ่มลูกค้าที่เป็นพนักงานของบริษัทเอกชน
    ซึ่งเป็นคู่สัญญาเข้ามารับการรักษาพยาบาลหรือตรวจสุขภาพประจำปีโดยบริษัทคู่สัญญาเป็นผู้รับผิดชอบค่าใช้จ่ายตามเงื่อนไขและข้อตกลงที่ได้ตกลงกันไว้

3)  ลูกค้าบริษัทประกันสุขภาพ :
    เป็นผู้มารับการรักษาพยาบาลที่มีประกันสุขภาพกับบริษัทประกันซึ่งเป็นคู่สัญญากับทางบริษัท
    โดยบริษัทประกันเป็นผู้รับผิดชอบค่าใช้จ่ายตามข้อสัญญา

  2.4 ภาวะการแข่งขัน

แม้ว่าจากข้อมูลล่าสุดของกระทรวงสาธารณสุข (ปี 2544)
จะแสดงว่ากรุงเทพมหานครมีจำนวนโรงพยาบาลเอกชนเปิดให้บริการทั้งสิ้น 127 โรงพยาบาล
มีจำนวนเตียงทั้งสิ้น 16,396 เตียง ทั้งนี้
ศูนย์การแพทย์กรุงเทพถือเป็นโรงพยาบาลเอกชนชั้นนำที่มีการให้บริการทางการแพทย์อย่างครบวงจร
และมีศักยภาพการให้บริการเทียบเท่าระดับสากล
โดยโรงพยาบาลเอกชนที่ถือเป็นคู่แข่งสำคัญของศูนย์การแพทย์กรุงเทพประกอบด้วย 1)
โรงพยาบาลบำรุงราษฎร์ 2) โรงพยาบาลพญาไท 3) โรงพยาบาลพระราม 9 และ 4)
โรงพยาบาลวิชัยยุทธ
โดยโรงพยาบาลทั้งสี่แห่งนี้ถือเป็นโรงพยาบาลเอกชนชั้นนำของประเทศที่มีความพร้อมในการให้บริการอยู่ในระดับสูง
และมีกลุ่มลูกค้าเป้าหมายใกล้เคียงกับของศูนย์การแพทย์กรุงเทพ

2.5 ช่องทางการจำหน่าย

ศูนย์การแพทย์กรุงเทพ นับว่าเป็นโรงพยาบาลเอกชนมีชื่อเสียง
เปิดให้บริการมานานและเป็นที่รู้จักกันโดยแพร่หลายในนามโรงพยาบาลกรุงเทพ
ผู้ป่วยส่วนใหญ่ที่เข้ามาใช้บริการเป็นผู้ป่วยที่รู้จักและเชื่อมั่นในการให้บริการของโรงพยาบาล
อย่างไรก็ตาม
โรงพยาบาลยังได้เพิ่มช่องทางการจำหน่ายโดยมีบริษัทที่จะจัดส่งและให้สิทธิพิเศษกับพนักงานมาทำการรักษาที่เป็นลักษณะบริษัทคู่สัญญา
และยังได้รับความร่วมมืออันดีจากบริษัทประกันสุขภาพที่เป็นคู่สัญญากับโรงพยาบาล
ได้มีการแนะนำและส่งผู้ป่วยมาใช้บริการ
รวมทั้งการที่โรงพยาบาลอำนวยความสะดวกให้กับผู้ป่วยที่มีประกันสุขภาพ
เป็นการเพิ่มช่องทางการจำหน่ายเพื่อขยายฐานลูกค้า

ส่วนในด้านของผู้ป่วยต่างประเทศที่เดินทางมารักษาโดยตรง
โรงพยาบาลมีเวบไซต์ที่ถือเป็นแหล่งข้อมูลและศูนย์กลางในการติดต่อจากผู้ป่วยชาวต่างประเทศ
และโรงพยาบาลยังมีสำนักงานตัวแทน 7 แห่งใน 5 ประเทศ ทำหน้าที่ในการประชาสัมพันธ์
ติดต่อและประสานงานนำผู้ป่วยชาวต่างประเทศมารักษาที่โรงพยาบาล ดังนี้

1. ลอนดอน ประเทศอังกฤษ

2. พนมเปญ และ เสียมเรียบ ประเทศกัมพูชา

3. ดัคการ์ และจิตะกอง ประเทศบังคลาเทศ

4. โฮจิมินห์ซิตี้ ประเทศเวียดนาม

5. ย่างกุ้ง ประเทศพม่า

3. การจัดหาผลิตภัณฑ์

เนื่องจากบริษัทประกอบธุรกิจด้านการรักษาพยาบาล
ดังนั้นการจัดหาผลิตภัณฑ์เพื่อนำมาใช้ในการบริการแก่ผู้ป่วย จึงประกอบด้วยปัจจัยที่สำคัญ 2 ประการ
คือ

  3.1 การจัดหาทีมแพทย์และพยาบาล

บริษัทมีนโยบายที่จัดหาแพทย์ที่มีความเชี่ยวชาญในแต่ละสาขาของโรค
เพื่อสามารถให้บริการแก่ผู้ป่วยได้อย่างทั่วถึง
แพทย์และพยาบาลทุกท่านล้วนมีคุณสมบัติครบถ้วนและผ่านการคัดเลือกจากคณะกรรมการของโรงพยาบาลอย่างรอบคอบ
ณ วันที่ 31 ธันวาคม 2548 โรงพยาบาลมีแพทย์ผู้เชี่ยวชาญทุกสาขาโรครวมทั้งสิ้น 429 ท่าน
ซึ่งประกอบด้วยแพทย์ประจำ 196 ท่าน และแพทย์ที่ปรึกษา 233 ท่าน และมีจำนวนพยาบาลทั้งสิ้น
631 ท่าน

  3.2 การจัดหายาและเวชภัณฑ์

บริษัทมีนโยบายการสั่งซื้อยาและเวชภัณฑ์จากผู้แทนจำหน่ายในประเทศ
โดยกระจายการสั่งซื้อไปยังผู้จำหน่ายหลายราย โดย 3
อันดับแรกของผู้จำหน่ายยาและเวชภัณฑ์มียอดการสั่งซื้อน้อยกว่าร้อยละ 30
ของยอดการสั่งซื้อทั้งหมดในปี 2548

  3.3 การจัดหาอุปกรณ์และเครื่องมือทางการแพทย์

อุปกรณ์และเครื่องมือทางการแพทย์มักเกี่ยวเนื่องกับเทคโนโลยีชั้นสูง
ซึ่งผู้ผลิตส่วนใหญ่จะเป็นบริษัทในต่างประเทศ อย่างไรก็ตาม
บริษัทจะมีการสั่งซื้อผ่านตัวแทนจำหน่ายในประเทศ
ซึ่งในการสั่งซื้อเครื่องมือบริษัทจะมีการทำสัญญาซื้อขายกับทางบริษัทผู้จำหน่ายซึ่งมีการกำหนดราคาที่แน่นอนในสกุลเงินบาทไทย
และข้อกำหนดของการให้บริการหลังการขายอย่างชัดเจน

  3.4 ผลกระทบต่อสิ่งแวดล้อม

โรงพยาบาลกรุงเทพได้นำมาตรฐาน ISO 14001 และมอก. 18001/OHSAS 18001
มาใช้ซึ่งเป็นระบบควบคุมและรักษาของเสียที่อาจเกิดจากการให้บริการทางการแพทย์
ไม่ว่าจะเป็นการใช้พลังงานไฟฟ้า การเกิดขยะจากการให้บริการโดยเฉพาะขยะติดเชื้อและขยะพิษ
เพื่อไม่ให้มีผลกระทบต่อสิ่งแวดล้อม โดยมีรายละเอียดดังต่อไปนี้

  1. การประหยัดพลังงาน : ได้รับการสนับสนุนจากกรมพัฒนาพลังงานทดแทนและอนุรักษ์พลังงาน
  (พพ.) มีการจัดตั้งคณะกรรมการอนุรักษ์พลังงาน
  รณรงค์สร้างความตระหนักในการใช้พลังงานอย่างคุ้มค่าและประหยัดพลังงาน
  และมีการนำเทคโนโลยีเพื่อการประหยัดพลังงานมาใช้ในโรงพยาบาล

  2. การจัดการขยะและของเสีย :
  ด้วยการจัดเตรียมภาชนะที่เหมาะสมในการรองรับขยะทุกประเภท มีแนวทางปฏิบัติในการคัดแยก
  ขนย้าย จัดเก็บ กำจัด
  และจำหน่ายขยะเพื่อให้ผู้ปฏิบัติงานทุกคนทราบและปฏิบัติในแนวทางที่ถูกต้องและเหมาะสม

-   ขยะพิษ :
    ได้ทำการคัดแยกขยะพิษซึ่งมีกระบวนการในการกำจัดทำลายพิเศษออกจากขยะชนิดอื่นๆ
    โดยจะมีหน่วยงานจากภายนอกคือหน่วยงานเก็บขนมูลฝอย กลุ่มงาน 2 กทม.2
    ซึ่งถูกควบคุมและดูแลโดยกรุงเทพมหานคร มารับเพื่อนำไปกำจัดทำลายด้วยกรรมวิธีพิเศษต่อไป
    โรงพยาบาลมีนโยบายยกเลิกการใช้โฟม
    นอกจากนี้ยังได้เปลี่ยนการวัดอุณหภูมิด้วยปรอทวัดไข้มาเป็น Thermometer dot และ
    Thermometer digital
    แทนเพื่อลดความเสี่ยงให้กับผู้ป่วยและลดผลกระทบต่อสิ่งแวดล้อมจากปรอทรั่วไหล
    ในระยะยาวการจัดซื้อจัดอุปกรณ์เครื่องใช้จะใช้หลักการคัดเลือกใช้สิ่งที่ไม่ก่อให้เกิดมลภาวะทั้งในแง่ขั้นตอนการผลิตหรือเมื่อนำไปใช้

-   ขยะติดเชื้อ :
    รณรงค์สร้างจิตสำนึกในการคัดแยกขยะให้ถูกต้องตั้งแต่ต้นทางเพื่อลดปริมาณขยะติดเชื้อ
    และจัดหาอุปกรณ์ที่เหมาะสมเพื่อรองรับขยะติดเชื้อมีคมเป็นการป้องกันอุบัติเหตุที่อาจจะเกิดขึ้นกับผู้จัดเก็บ/ผู้ขนย้าย/ผู้ทำลาย
    ก่อนส่งให้ทางเจ้าหน้าที่กำจัดขยะรับไปกำจัดด้วยกรรมวิธีพิเศษที่แตกต่างจากขยะทั่วไป

-   ขยะทั่วไป : คัดแยกขยะบางชนิดที่สามารถนำกลับมาใช้ใหม่ (Recycle) เช่น แก้ว กระดาษ
    กระป๋องอลูมิเนียม เหล็ก พลาสติค ยาง เป็นต้น
    ขายให้กับบริษัทที่รับขยะเหล่านี้ไปผ่านกระบวนการเพื่อนำกลับมาใช้ใหม่
    เพื่อลดปริมาณขยะและลดปริมาณการใช้ทรัพยากรธรรมชาติ

  3. การจัดการน้ำเสีย :
  โรงพยาบาลมีระบบบำบัดน้ำเสียที่เกิดจากกระบวนการให้บริการครอบคลุมทุกอาคาร
  มีการบำรุงรักษาระบบบำบัดน้ำเสีย มีการตรวจสอบประสิทธิภาพของระบบและคุณภาพของน้ำเสีย
  ประสิทธิภาพของหลอด UV อย่างสม่ำเสมอทุกเดือน ผลการตรวจสอบอยู่ในเกณฑ์ที่กฎหมายกำหนด
  นอกจากนี้โรงพยาบาลยังมีมาตรการในการลดภาระของระบบบำบัดน้ำเสีย ได้แก่
  ยกเลิกการใช้น้ำยาล้างเครื่องมือที่มีส่วนผสมของคลอรีน ลดการใช้น้ำยาคลอร๊อกซ์ให้น้อยลง
  รณรงค์ให้มีการประหยัดน้ำ เป็นต้น

  4. การเตรียมการจัดการกับโรคอุบัติใหม่ (Emerging diseases) : เช่น ซาร์ส (SARS),
  ไข้หวัดนก (Avian flu) ด้วยการทำแผนกและเตรียมห้องปลอดเชื้อ (Negative pressure
  room) สำหรับรองรับผู้ป่วย
  กำหนดระบบและแนวทางในปฏิบัติงานในการแยกผู้ป่วยเพื่อป้องกันการแพร่กระจายเชื้อ
  (Isolation Precuation) แก่ผู้ป่วย ญาติ และบุคลากร

  5. การส่งเสริมอาชีวอนามัยที่ดีแก่พนักงาน : ด้วยการสร้างความตื่นตัว การฝึกอบรมให้ความรู้
  การจัดเตรียมอุปกรณ์ป้องกันส่วนบุคคล
  การให้วัคซีนป้องกันไวรัสตับอักเสบบีในกลุ่มบุคลากรที่มีความเสี่ยงสูง
  ตรวจสุขภาพประจำปีสำหรับพนักงานตามความเสี่ยงและสภาพการทำงานในแต่ละตำแหน่งงาน
  ส่งเสริมการออกกำลังกาย และมีกิจกรรมสันทนาการ เป็นต้น

  6. การป้องกันอุบัติเหตุที่อาจจะเกิดขึ้นในขณะปฏิบัติงาน :
  ด้วยการประเมินความเสี่ยงและหามาตรการป้องกัน
  รณรงค์เพื่อสร้างความตื่นตัวในการป้องกันอุบัติเหตุในการทำงาน ฝึกอบรม
  จัดเตรียมอุปกรณ์ป้องกันส่วนบุคคล
  มีระบบในติดตามสถิติและแนวโน้มของการเกิดอุบัติเหตุ/อุบัติการณ์ มีการวิเคราะห์หาสาเหตุ
  และกำหนดมาตรการแก้ไขป้องกัน มีระบบและแนวทางในการดูแลบุคลากรที่ได้รับอุบัติเหตุ

  7. ระบบการป้องกันและระงับอัคคีภัย :
  โรงพยาบาลให้ควมสำคัญต่อการป้องกันอัคคีภัยด้วยการสนับสนุนอุปกรณ์ที่จำเป็น ได้แก่
  ระบบเตือนภัย อุปกรณ์กู้ภัยในอาคารได้แก่ รอก อุปกรณ์ดับเพลิง มีการกำหนดพื้นที่จัดเก็บ
  ปริมาณที่จัดเก็บวัสดุไวไฟ และกำหนดผู้รับผิดชอบในการดูแล
  มีระบบในการตรวจสอบสายไฟโดยเฉพาะสายเมน และสายป้อนหลัก
  สนับสนุนให้พนักงานได้รับการอบรมทั้งภาคทฤษฎีและภาคปฏิบัติ สนับสนุนให้มีการฝึกซ้อมแผน
  และการอพยพเคลื่อนย้ายผู้ป่วยเป็นประจำทุกปี
  สนับสนุนให้มีทีมผจญเพลิงและสำนักงานของทีมผจญเพลิง มีการจัดเวรทีมผจญเพลิงให้อยู่เวรตลอด
  24 ชม. เป็นต้น

4. งานที่ยังไม่ได้ส่งมอบ

- ไม่มี -